Ο **Μίχαλ Ζεβλάκοφ** (πολωνικά: *Michał Żewłakow*, προφέρεται: [ˈmixaw ʐɛvˈwakɔf] **Μίχαου Ζεβουάκοφ**, Βαρσοβία, 22 Απριλίου 1976) είναι Πολωνός πρώην διεθνής ποδοσφαιριστής και νυν τεχνικός διευθυντής. Αγωνιζόταν κυρίως ως πλάγιος οπισθοφύλακας, ωστόσο μπορούσε να συνεισφέρει με την ίδια ευχέρεια σε όλες τις θέσεις της αμυντικής γραμμής. Κατά τη διάρκεια της καριέρας του αγωνίστηκε σε συλλόγους της Πολωνίας, του Βελγίου, της Ελλάδας και της Τουρκίας, ενώ ως διεθνής συμμετείχε σε δύο Παγκόσμια Κύπελλα και ένα Ευρωπαϊκό Πρωτάθλημα. Υπήρξε πρώτος σε συμμετοχές με τη φανέλα της Εθνικής Πολωνίας μέχρι να τον ξεπεράσουν οι Ρόμπερτ Λεβαντόφσκι και Γιάκουμπ Μπουαστσικόφσκι. 

Μετά το τέλος της αθλητικής του καριέρας παραμένει στον χώρο του ποδοσφαίρου μέσα από διάφορους ρόλους ως σκάουτ, τεχνικός διευθυντής κλπ.

Καριέρα
-------

### Πρώτα βήματα

Γεννήθηκε το 1976 στη Βαρσοβία. Ξεκίνησε τη σταδιοδρομία του από την Πολόνια Βαρσοβίας τη σεζόν 1993/94, η ολοκλήρωσης της οποίας βρήκε τον Ζεβλάκοφ με 11 συμμετοχές και την ομάδα του να υποβιβάζεται στη δεύτερη κατηγορία. Τις επόμενες δύο χρονιές συμμετείχε σε 47 παιχνίδια της β΄ κατηγορίας με την Πολόνια πετυχαίνοντας τρία γκολ, ενώ παραχωρήθηκε ως δανεικός για ένα μικρό χρονικό διάστημα στη Χούτνικ Βαρσοβίας τη σεζόν 1995/96. Στην Πολόνια παρέμεινε μέχρι το 1998, φτάνοντας την ίδια χρονιά στη δεύτερη θέση του πολωνικού πρωταθλήματος, έχοντας από την πλευρά του 29 συμμετοχές. Με την Πολόνια αγωνίστηκε συνολικά σε 120 αγώνες στην Α΄ και Β΄ κατηγορία του πολωνικού πρωταθλήματος. Επιπλέον, το καλοκαίρι του 1997 έπαιξε και στις τέσσερις αναμετρήσεις του συλλόγου για το Κύπελλο Ιντερτότο ενάντια στις Άαλμποργκ, Ντιναμό Μινσκ, Χέρενφεν και Ντούισμπουργκ. 

### Στο Βέλγιο

Τη σεζόν 1998/99 αποκτήθηκε από τη βελγική Μπέβερεν και την επόμενη σεζόν μεταπήδησε στη Μουσκρόν, όπου παρέμεινε για μια τριετία. Ως καλύτερή του χρονιά αναφέρεται η τελευταία κατά την οποία αγωνίστηκε σε 34 αγώνες πρωταθλήματος, φτάνοντας ακόμη μέχρι τον τελικό του εγχώριου κυπέλλου, όπου η ομάδα του ηττήθηκε από τη Ζούλτε Βάρεγκεμ. Η παρουσία του προκάλεσε το ενδιαφέρον της ΡΣΚ Άντερλεχτ, η οποία τον απέκτησε τον Ιούλιο του 2002 μετά από εισήγηση του Ούγκο Μπρόος. Επιπλέον, η συγκεκριμένη μετακίνηση είχε ως επακόλουθο ο Μίχαλ Ζεβλάκοφ να αγωνιστεί για πρώτη φορά στη μέχρι τότε καριέρα του σε διαφορετική ομάδα από τον δίδυμο αδελφό του, Μάρσιν, με τον οποίο είχε συνυπάρξει στις Πολόνια, Χούτνικ, Μπέβερεν και Μουσκρόν. Κατά τα τέσσερα χρόνια παρουσίας του στην Άντερλεχτ, αγωνίστηκε σε 96 παιχνίδια πρωταθλήματος, σκοράροντας τρεις φορές. Επίσης πανηγύρισε την κατάκτηση δύο πρωταθλημάτων, το 2004 και το 2006. 

### Ολυμπιακός

Με τη φανέλα του Ολυμπιακού.
Τον Ιανουάριο του 2006 ο Ζεβλάκοφ υπέγραψε τριετές συμβόλαιο συνεργασίας με τον Ολυμπιακό, στον οποίο εντάχθηκε το καλοκαίρι του ίδιου έτους. Την πρώτη του σεζόν στους «ερυθρόλευκους» συμμετείχε σε 24 αγώνες της Σούπερ Λιγκ, στις 5 από τις 6 αναμετρήσεις της ελληνικής ομάδας για τη φάση των Ομίλων του Τσάμπιονς Λιγκ με αντιπάλους τις Βαλένθια, Σαχτάρ και Ρόμα και σε άλλες τρεις για το Κύπελλο Ελλάδας. Η πρώτη του χρονιά στην Ελλάδα ολοκληρώθηκε με την κατάκτηση του πρωταθλήματος. 

Την αγωνιστική περίοδο 2007/08 έλαβε μέρος σε 21 αγώνες πρωταθλήματος πετυχαίνοντας ένα τέρμα, με τον Ολυμπιακός να κατακτά εκ νέου το πρωτάθλημα. Παράλληλα, συμμετείχε στον νικηφόρο τελικό του Σούπερ Καπ με αντίπαλο τη Λάρισα στο «Γεώργιος Καραϊσκάκης» και σκόραρε στον τελικό του Κυπέλλου Ελλάδας στο Καυτανζόγλειο με αντίπαλο τον Άρη που βρήκε νικητή τον Ολυμπιακό με 2-0, σηματοδοτώντας την κατάκτηση του νταμπλ. Ακόμη, ήταν βασικό στέλεχος στην πορεία της ομάδας μέχρι τη φάση των «16» του Τσάμπιονς Λιγκ, λαμβάνοντας μέρος σε 7 αναμετρήσεις. 

Την επόμενη σεζόν ο Ζεβλάκοφ πανηγύρισε την κατάκτηση ενός ακόμη εγχώριου νταμπλ, συμμετέχοντας σε 20 αγώνες στο πλαίσιο του πρωταθλήματος και σχεδόν όλες τις αναμετρήσεις του Ολυμπιακού για τον θεσμό του κυπέλλου (τις μονές με Διαγόρα και ΟΦΗ και τις διπλές με ΠΑΟΚ και Αστέρα Τρίπολης) με εξαίρεση τον τελικό απέναντι στην ΑΕΚ. Στις ευρωπαϊκές διοργανώσεις χρησιμοποιήθηκε από τον Ερνέστο Βαλβέρδε σε έξι αγώνες (έναν στα προκριματικά του Τσάμπιονς Λιγκ κόντρα στην Ανόρθωση και 5 στο Κύπελλο ΟΥΕΦΑ). Μετά την ολοκλήρωση των αγωνιστικών υποχρεώσεων μπήκε σε διαδικασία συζητήσεων για την ανανέωση του συμβολαίου του, συμφωνώντας εν τέλει για την παραμονή του στον Πειραιά για ένα ακόμη έτος. 

Την αγωνιστική περίοδο 2009/10 ο Πολωνός αμυντικός έλαβε μέρος σε 23 αγώνες πρωταθλήματος (19 κατά την κανονική διάρκεια και άλλους 4 στα πλέι οφ) πετυχαίνοντας δύο γκολ (στην εκτός έδρας ισοπαλία με τον ΠΑΣ Γιάννινα και στην εντός έδρας επικράτηση επί του Άρη), έχοντας παράλληλα άλλες 9 συμμετοχές στο Τσάμπιονς Λιγκ, όπου η ομάδα του έφτασε εκ νέου μέχρι τη φάση των «16». Στο τέλος της σεζόν αποχώρησε από τον Ολυμπιακό μετά από παρουσία τεσσάρων ετών, στα οποία κατέκτησε τρία πρωταθλήματα, δύο κύπελλα και ένα σούπερ καπ. 

### Τουρκία

Τη σεζόν 2010/11 ο Ζεβλάκοφ αγωνίστηκε στο τουρκικό πρωτάθλημα, για λογαριασμό της Ανκαραγκουτσού. Κατά τον ένα χρόνο της παρουσίας του στην ομάδα της Άγκυρας μέτρησε 19 συμμετοχές και ένα γκολ, σε εκτός έδρας ισόπαλη αναμέτρηση (2-2) κόντρα στην Αντάλιασπορ. Αν και υπήρχε συμφωνία για διετές συμβόλαιο, η συνεργασία των δύο πλευρών λύθηκε τον πρώτο χρόνο λόγω των οικονομικών διαφορών που προέκυψαν. 

### Επιστροφή στην Πολωνία

Τον Ιούνιο του 2011 παρόλο που είχε προτάσεις από ελληνικές ομάδες αποφάσισε να επιστρέψει στην Πολωνία, όπου ολοκλήρωσε την καριέρα του παίζοντας για μια διετία στη Λέγκια Βαρσοβίας. Κατά τον πρώτο χρόνο του στη Λέγκια κατέκτησε το εγχώριο κύπελλο, συμμετέχοντας και στον τελικό κόντρα στη Ρουχ Χόζουφ, όπου η ομάδα του επικράτησε με 3-0. Παράλληλα, χρησιμοποιήθηκε σε 28 αγώνες πρωταθλήματος και σε άλλους 11 για το Γιουρόπα Λιγκ. Την επόμενη σεζόν, η οποία ήταν και η τελευταία της ποδοσφαιρικής του καριέρας, αναδείχτηκε πρωταθλητής και κυπελλούχος Πολωνίας. Στο πρωτάθλημα μέτρησε 16 συμμετοχές, ενώ αγωνίστηκε στον δεύτερο από τους διπλούς τελικούς κυπέλλου κόντρα στη Σλονσκ Βρότσουαφ, όπου σημείωσε με αυτογκόλ το μοναδικό τέρμα της αναμέτρησης, χωρίς ωστόσο περαιτέρω επιπτώσεις για την ομάδα του, η οποία είχε επικρατήσει στο πρώτο παιχνίδι με 2-0. Ακόμη συμμετείχε και σε 5 αγώνες για το Γιουρόπα Λιγκ.

### Εθνική ομάδα

Με την εθνική ομάδα της Πολωνίας ο Ζεβλάκοφ είχε συνολικά 102 συμμετοχές από το 1999 μέχρι το 2011. Πραγματοποίησε το ντεμπούτο του στις 19 Ιουνίου του 1999, σε αναμέτρηση με τη Νέα Ζηλανδία (0-0), στο πλαίσιο φιλικού τουρνουά που διεξήχθη στην Ταϊλάνδη. Κατείχε το ρεκόρ συμμετοχών ξεπερνώντας τον Γκρέγκορζ Λάτο μέχρι να ξεπεράσουν και τον ίδιο οι Ρ. Λεβαντόφσκι και Γ. Μπουαστσικόφσκι. Συμμετείχε στα Μουντιάλ του 2002 και του 2006, όπως και στο Ευρωπαϊκό Πρωτάθλημα Ποδοσφαίρου του 2008.

Κατά τη διάρκεια του Παγκοσμίου Κυπέλλου του 2002 έλαβε χρόνο συμμετοχής στις ήττες από τη διοργανώτρια Νότια Κορέα και την Πορτογαλία. Το 2006 αγωνίστηκε και στις τρεις αναμετρήσεις που έδωσαν οι Πολωνοί με αντιπάλους το Εκουαδόρ, τη διοργανώτρια Γερμανία και την Κόστα Ρίκα. Δύο χρόνια αργότερα, στο EURO 2008 συμμετείχε και στους τρεις αγώνες της Εθνικής Πολωνίας κόντρα στις Γερμανία, Αυστρία και Κροατία. Ως διεθνής σημείωσε τρία γκολ: το πρώτο του το πέτυχε το 2001, σε αγώνα με αντίπαλο την Αρμενία για τα προκριματικά του Παγκοσμίου Κυπέλλου του 2002, όπου σκόραρε και ο αδελφός του, ενώ η Πολωνία επικράτησε με 4-0. Σκόραρε άλλες δύο φορές: το 2007 σε φιλική ισοπαλία με τη Σλοβακία (2-2) και το 2008 σε αναμέτρηση με τη Σλοβενία για την προκριματική φάση του Μουντιάλ του 2010 (ισοπαλία με 1-1).

Αγωνίστηκε για τελευταία φορά με το εθνόσημο στις 29 Μαρτίου του 2011, σε φιλική αναμέτρηση (0-0) με αντίπαλο την Ελλάδα που διεξήχθη στη Λάρισα.

Προσωπική ζωή
-------------

Ο Ζεβλάκοφ έχει έναν δίδυμο αδερφό, τον Μάρσιν, ο οποίος αγωνιζόταν ως κεντρικός επιθετικός και διετέλεσε επίσης διεθνής. Είναι παντρεμένος και πατέρας δύο παιδιών. Έχει παραδεχτεί πως κάπνιζε ενώ ήταν ακόμη ενεργός ποδοσφαιριστής. Τον Δεκέμβριο του 2020 ο Ζεβλάκοφ συνελήφθη από την αστυνομία, καθώς προκάλεσε τροχαίο ατύχημα οδηγώντας υπό την επήρεια αλκοόλ. Ο ίδιος απολογήθηκε δημόσια για την παράβασή του και επιπλέον δήλωσε πρόθυμος να συνεργαστεί με διάφορες κοινωνικές υπηρεσίες σε καμπάνιες υπέρ της ασφαλούς οδήγησης, ανεξάρτητα από την ποινή που θα του επιβληθεί.

Τίτλοι
------

**Άντερλεχτ:**

* **2 Πρωτάθλημα Βελγίου** (2004, 2006)

**Ολυμπιακός Σ.Φ.Π.:**

* **3 Πρωταθλήματα Ελλάδας** (2007, 2008, 2009)
* **2 Κύπελλα Ελλάδας** (2008, 2009)
* **1 Σούπερ Καπ Ελλάδας** (2007)

**Λέγκια Βαρσοβίας:**

* **1 Πρωτάθλημα Πολωνίας** (2012/13)
* **2 Κύπελλο Πολωνίας** (2011/12, 2012/13)

Παραπομπές
----------

1. ↑  Όνομα με το οποίο έμεινε γνωστός κατά τη διάρκεια της θητείας του στα ελληνικά γήπεδα:

	* Ρομπόλης, Χρήστος· Στρατόπουλος, Άκης (26 Ιανουαρίου 2006). ««Νε, παίρνουμε και Ζεβλάκοφ»». *sport-fm.gr*. ΣΠΟΡ FM 94.6. Ανακτήθηκε στις 13 Απριλίου 2021.
	* Βιρβίλης, Αλέξης (20 Φεβρουαρίου 2019). «Μίχαλ Ζεβλάκοφ: Το «πολυμηχάνημα» από την Πολωνία…». *fosonline.gr*. ΦΩΣ των ΣΠΟΡ. Ανακτήθηκε στις 21 Μαρτίου 2021.
	* Μουρκάκος, Λάζαρος (23 Απριλίου 2009). «Προτάσεις ανανέωσης σε Ζεβλάκοφ, Ντομί, "γκάζια" Βαλβέρδε». *contra.gr*. CONTRA. Ανακτήθηκε στις 13 Απριλίου 2021.
2. 1 2 3 4 5  Βιρβίλης, Αλέξης (20 Φεβρουαρίου 2019). «Μίχαλ Ζεβλάκοφ: Το «πολυμηχάνημα» από την Πολωνία…». *fosonline.gr*. ΦΩΣ των Σπορ. Ανακτήθηκε στις 21 Μαρτίου 2021.
3. 1 2  «Ζεβλάκοφ: «Ήρθα στην καλύτερη ομάδα»». *sport-fm.gr*. ΣΠΟΡ FM 94.6. 29 Ιανουαρίου 2006. Ανακτήθηκε στις 21 Μαρτίου 2021.
4. ↑  Παπαδόπουλος, Πολύδωρος (10 Οκτωβρίου 2010). «Ρεκόρ από τον Ζεβλάκοφ». *gazzetta.gr*. Gazzetta. Ανακτήθηκε στις 21 Μαρτίου 2021.
5. 1 2 3 4 5 6 7 8  «Żewłakow, Michał». *national-football-teams.com* (στα Αγγλικά). National Football Teams. Ανακτήθηκε στις 21 Μαρτίου 2021.
6. 1 2 3 4 5  «Ο Ζεβλάκοφ, ο Ολυμπιακός και τα ταλέντα!». *gazzetta.gr*. Gazzetta. 25 Ιανουαρίου 2014. Ανακτήθηκε στις 21 Μαρτίου 2021.
7. ↑  «Aalborg BK - Polonia Warszawa 2:0 (UI-Cup 1997/98, Group 1)». *worldfootball.net* (στα Αγγλικά). World Football. Ανακτήθηκε στις 21 Μαρτίου 2021.
8. ↑  «Polonia Warszawa - Dinamo-93 Minsk 1:4 (UI-Cup 1997/98, Group 1)». *worldfootball.net* (στα Αγγλικά). World Football. Ανακτήθηκε στις 21 Μαρτίου 2021.
9. ↑  «sc Heerenveen - Polonia Warszawa 0:0 (UI-Cup 1997/98, Group 1)». *worldfootball.net* (στα Αγγλικά). World Football. Ανακτήθηκε στις 17 Απριλίου 2021.
10. ↑  «Polonia Warszawa - MSV Duisburg 0:0 (UI-Cup 1997/98, Group 1)». *worldfootball.net* (στα Αγγλικά). World Football. Ανακτήθηκε στις 17 Απριλίου 2021.
11. 1 2 3  «Anderlecht move forces Poles apart». *uefa.com* (στα Αγγλικά). UEFA. 31 Ιουλίου 2002. Ανακτήθηκε στις 13 Απριλίου 2021.
12. 1 2 3 4  «Μίχαλ Ζεβλάκοφ». *slgr.gr*. Super League Ελλάδα. Ανακτήθηκε στις 13 Απριλίου 2021.
13. 1 2 3 4 5 6  «Michal Zewlakow». *kicker.de* (στα Γερμανικά). Kicker. Ανακτήθηκε στις 16 Απριλίου 2021.
14. ↑  Μώρος, Δημήτρης (1 Νοεμβρίου 2007). «Σούπερ οι νέοι!». *tanea.gr*. ΤΑ ΝΕΑ. Ανακτήθηκε στις 13 Απριλίου 2021.
15. ↑  Γιαννόπουλος, Νίκος (17 Μαΐου 2008). «Ολυμπιακός-Αρης 2-0». *contra.gr*. CONTRA. Ανακτήθηκε στις 13 Απριλίου 2021.
16. ↑  Γιαννόπουλος, Νίκος (29 Οκτωβρίου 2008). «Διαγόρας-Ολυμπιακός 2-3». *contra.gr*. CONTRA. Ανακτήθηκε στις 16 Απριλίου 2021.
17. ↑  «5η φάση Κυπέλλου Ελλάδας, 2008-2009» (PDF). *epo.gr*. ΕΠΟ. Ανακτήθηκε στις 16 Απριλίου 2021.
18. ↑  «Προηµιτελική φάση Κυπέλλου Ελλάδας, 2008-2009» (PDF). *epo.gr*. ΕΠΟ. Ανακτήθηκε στις 16 Απριλίου 2021.
19. ↑  «Ηµιτελική φάση Κυπέλλου Ελλάδας, 2008-2009» (PDF). *epo.gr*. ΕΠΟ. Ανακτήθηκε στις 16 Απριλίου 2021.
20. ↑  Μουρκάκος, Λάζαρος (23 Απριλίου 2009). «Προτάσεις ανανέωσης σε Ζεβλάκοφ, Ντομί, "γκάζια" Βαλβέρδε». *contra.gr*. CONTRA. Ανακτήθηκε στις 16 Απριλίου 2021.
21. ↑  Μώρος, Δημήτρης (28 Απριλίου 2009). «Σχεδιασμός χωρίς Βαλβέρδε». *tanea.gr*. ΤΑ ΝΕΑ. Ανακτήθηκε στις 16 Απριλίου 2021.
22. ↑  «ΟΣΦΠ: Ο Βέρτης κράτησε... Ζεβλάκοφ». *sport-fm.gr*. ΣΠΟΡ FM 94.6. 5 Μαΐου 2009. Ανακτήθηκε στις 16 Απριλίου 2021.
23. ↑  «Τέλος ο Ζεβλάκοφ από τον Ολυμπιακό οδεύει προς Τουρκία». *in.gr*. In.gr. 31 Μαΐου 2010. Ανακτήθηκε στις 16 Απριλίου 2021.
24. ↑  «Match Details: MEDİCAL PARK ANTALYASPOR - MKE ANKARAGÜCÜ». *tff.org* (στα Αγγλικά). TFF. Ανακτήθηκε στις 13 Απριλίου 2021.
25. ↑  «Υπέγραψε στη Λέγκια ο Ζεβλάκοφ». *novasports.gr*. Novasports. 13 Ιουνίου 2011. Ανακτήθηκε στις 16 Απριλίου 2021.
26. ↑  «Στη Λέγκια ο Ζεβλάκοφ». *onsports.gr*. OnSports. 13 Ιουνίου 2011. Ανακτήθηκε στις 13 Απριλίου 2021.
27. ↑  «Puchar Polski 2011/2012 - Finał: Legia Warszawa 3 - 0 Ruch Chorzów». *90minut.pl* (στα Πολωνικά). 90minut. Ανακτήθηκε στις 16 Απριλίου 2021.
28. ↑  «Puchar Polski 2012/2013». *90minut.pl* (στα Πολωνικά). 90minut. Ανακτήθηκε στις 16 Απριλίου 2021.
29. 1 2  Kurowski, Dariusz (6 Οκτωβρίου 2010). «Poland's Żewłakow surveys century of caps». *uefa.com* (στα Αγγλικά). UEFA. Ανακτήθηκε στις 21 Μαρτίου 2021.
30. ↑  «Ελλάδα – Πολωνία 0-0 στο (φιλικό) «αντίο» του Ζεβλάκοφ». *tovima.gr*. Το Βήμα Online. 30 Μαρτίου 2011. Ανακτήθηκε στις 2 Απριλίου 2022.
31. ↑  Bartosiak, Arkadiusz· Klinke, Łukasz. «Michał Żewłakow». *wywiadowcy.pl* (στα Πολωνικά). Wywiadowcy.
32. ↑  «Ζεβλάκοφ: «Με είχε πιάσει ο Κετσπάγια να καπνίζω»». *protothema.gr*. Πρώτο Θέμα. 7 Απριλίου 2014. Ανακτήθηκε στις 2 Απριλίου 2022.
33. ↑  «Michał Żewłakow oskarżony za jazdę pod wpływem alkoholu. Grozi mu odsiadka». *sport.pl* (στα Πολωνικά). Sport. 1 Μαρτίου 2021. Ανακτήθηκε στις 21 Μαρτίου 2021.

Εξωτερικοί σύνδεσμοι
--------------------

* «Μίχαλ Ζεβλάκοφ». *slgr.gr*. Super League Ελλάδα.
* «Michal Zewlakow». *kicker.de*. Kicker.  (Γερμανικά)
* Προφίλ (Πολωνικά)


|  |  |
| --- | --- |
| 

|  |
| --- |
| * Πύλη:Βιογραφίες
* Πύλη:Αθλητισμός
* Πύλη:Ποδόσφαιρο
 |

 |